Þingræður haldnar á Alþingi Íslendinga

Frsm. (Karl Kristjánsson) : Herra forseti. Heilbr.- og félmn. komst að þeirri niðurstöðu, eins og hið prentaða nál. ber með sér, að frv. þetta stefni í rétta átt og feli e. t. v. í sér viðunandi lausn þess vanda, sem því er ætlað að leysa. Hins vegar er mjög vandasamt að setja skýr og tæmandi ákvæði um það, hvar útsvör skuli á lögð og hvaða sveit skuli fá útsvar í hverju tilfelli, og það þarf vel og gaumgæfilega að grundvalla þær reglur, sem settar eru, ef þær eiga að geta komið í veg fyrir þær þrætur og átök, sem nú eru um réttinn til útsvarsálagningar og skylduna til greiðslu á hverjum stað. Þá kemur það einnig til greina, að það má telja fullkomlega tímabært að endurskoða útsvarslögin í heild. Till. n. er þess vegna sú rökstudda dagskrá, sem lesa má á þskj. 527 og er á þessa leið, með leyfi hæstv. forseta: „Með því að nauðsynlegt er, að lögin um útsvör verði hið allra fyrsta tekin til rækilegrar endurskoðunar, og þar sem frv. þetta fjallar aðeins um fá atriði þeirrar löggjafar, - þótt þýðingarmikil séu að vísu, - þá telur deildin rétt að skora á ríkisstj, að láta endurskoða útsvarslögin í heild, treystir því, að stefna frv. verði til greina tekin við þá endurskoðun, - og tekur fyrir næsta mál á dagskrá.“ Við, sem erum flm. frv., getum fallizt á þessa rökstuddu dagskrá. Ég hef meira að segja gerzt aðili að dagskrártill. og fellst á það, sem er rökstuðningur í nál. Og enn fremur kemur það til greina í mínum huga, að nú er svo áliðið þingtímans, að engar líkur eru til, þó að þessi hv. d. afgreiddi frv., að þá kæmist það á leiðarenda og yrði að lögum, því að málefni eins og þetta er þess efnis, að margir vilja sjálfsagt athuga það, áður en þeir ákveða sig um afstöðu til þess. Þá kemur það enn fremur til greina í mínum hug, að fyrir Nd. liggja tvö frv, um breyt. á útsvarslögunum og annað þeirra, um veltuútsvör, að mínu viti um afar þýðingarmikið atriði. Með því að afgreiða þetta frv. hér með hinni rökstuddu dagskrá, er í raun og veru greitt fyrir erindi frv. um veltuútsvör, en hins vegar er sýnt, að það hlýtur að daga uppi. Að öllu þessu athuguðu er það sannfæring mín, að hin rökstudda dagskrá sé rétt afgreiðsla, og ég sætti mig við hana fullkomlega sem flm, og lýsi því yfir fyrir hönd heilbr- og félmn., að hún telur þetta heppilega niðurstöðu.



Herra forseti. Að Löngumýri í Skagafirði hefur verið starfræktur húsmæðraskóli um langa hríð. Þetta er einkaskóli. Stofnandi hans og eigandi er ungfrú Ingibjörg Jóhannsdóttir. Með stofnun og starfrækslu þessa skóla hefur ungfrú Ingibjörg lagt mikinn og lofsverðan skerf til menningarmála íslenzkra húsmæðra. Skv. heimild í lögum nr. 49 frá 1946 hefur ríkið greitt hluta af kennaralaunum og öðrum rekstrarkostnaði við þennan skóla eins og aðra húsmæðraskóla í landinu. Með bréfi ungfrú Ingibjargar 6. marz s. l. hefur hún boðið þjóðkirkjunni skólann að gjöf með ákveðnum skilyrðum, sem nánar eru greind í grg. með þessu frv. Gjöfin er fyrst og fremst húsakynni skólans, húsbúnaður, kennslutæki, bókasafn, skrúðgarður, trjárækt og 2–3 hektarar lands, en hinn nýi eigandi skólans taki að sér 120 þús. kr. skuld, sem hvílir á þessum eignum. Aðrar skuldbindingar fylgja ekki þessari gjöf. Höfuðskilyrðið, er ungfrú Ingibjörg Jóhannsdóttir setur fyrir þessari gjöf, er sú, að kirkjan starfræki framvegis húsmæðraskóla eða verknámsskóla gagnfræðastigs fyrir ungar stúlkur. Biskup Íslands hefur lýst sig reiðubúinn að veita þessari gjöf viðtöku fyrir kirkjunnar hönd, ef tryggt er, að kirkjan fái fjárhagslega aðstoð til þess að starfrækja þennan skóla með þeim hætti, sem gefandinn tilgreinir. Efni þessa frv. er það að tryggja, að þjóðkirkjan geti starfrækt skólann. En það er ekki frekari skuldbinding fyrir ríkið, en hefur verið, því að ríkið hefur greitt kostnað við rekstur þessa skóla, eins og ég sagði, og sá kostnaður af hálfu ríkisins eykst ekki neitt við það, að samþykkt verði þetta frv. Sú eina breyting verður með samþykkt þessa frv., að eigendaskipti verða að skólanum og hinn nýi eigandi, þjóðkirkjan, nýtur sömu aðstöðu og ungfrú Ingibjörg Jóhannsdóttir hefur nú. Menntmn. hefur athugað þetta frv. og mælir með, að það verði samþykkt. Einn nm., hv. 4. landsk. þm., var ekki viðstaddur á þeim fundi n., er afgreiddi málið, og hefur því ekki tekið afstöðu til þess.